Danko, Andrej, doterajší predseda NR SR (2020-03-20):
Vážené panie poslankyne, vážení páni poslanci, prosím, aby ste zaujali miesta v rokovacej sále. Podľa § 13 ods. 3 písm. a) zákona č. 63/1993 Z. z. o štátnych symboloch Slovenskej republiky a ich používaní v znení neskorších predpisov zaznie Štátna hymna Slovenskej republiky. (Štátna hymna Slovenskej republiky.) Ďakujem. Vážená Národná rada Slovenskej republiky, vážené poslankyne, vážení poslanci, otváram ustanovujúcu schôdzu Národnej rady Slovenskej republiky VIII. volebného obdobia, na ktorej vás všetkých vítam. Na ustanovujúcej schôdzi vítam predsedu vlády Slovenskej republiky pána Petra Pellegriniho. (Potlesk). Vítam aj ostatných členov vlády. (Potlesk). Vážené panie poslankyne, vážení páni poslanci, prezidentka Slovenskej republiky v súlade s príslušnými článkami Ústavy Slovenskej republiky zvolala na dnešný deň ustanovujúcu schôdzu Národnej rady Slovenskej republiky, ktorej poslanci boli zvolení vo voľbách konaných 29. februára 2020. Dovoľte mi, aby som aj v mene odchádzajúceho vedenia Národnej rady Slovenskej republiky ako predseda Národnej rady spolu s podpredsedami všetkým tým, ktorým sa podarilo získať mandát, úprimne zagratuloval, zablahoželal a poprial úspešné volebné obdobie. Vážená Národná rada Slovenskej republiky, ustanovujúca schôdza Národnej rady Slovenskej republiky sa riadi programom, ktorý vyplýva z § 3 až 15 zákona o rokovacom poriadku Národnej rady. Program je uvedený v pozvánke na ustanovujúcu schôdzu. Jej príprave predchádzalo v súlade s rokovacím poriadkom stretnutie a rokovanie predsedov politických strán a politických hnutí zastúpených v Národnej rade. Prvým bodom programu je skladanie sľubu poslancov Národnej rady Slovenskej republiky . Podľa čl. 75 ods. 1 Ústavy Slovenskej republiky poslanec skladá na ustanovujúcej schôdzi sľub. Chcem uviesť, že Mária Šofranko a Andrej Stančík požiadali o ospravedlnenie svojej neúčasti na ustanovujúcej schôdzi, a preto sľub zložia na schôdzi Národnej rady, na ktorej sa zúčastnia po prvý raz. Znenie sľubu je uvedené v ústave. Pri skladaní sľubu poslancov budeme postupovať tak, že po verejnom prečítaní textu sľubu poslanec položí pravú ruku na ústavu, povie slovo „sľubujem“ a podá ruku predsedovi Národnej rady Slovenskej republiky. Svojím podpisom potvrdí zloženie sľubu. Chcem vás informovať, že na základe rozhodnutia hlavného hygienika Slovenskej republiky každý poslanec Národnej rady je povinný vykonať pred zložením sľubu a po jeho potvrdení podpisom dezinfekciu rúk. Ako prvý zloží sľub poslanec, doterajší podpredseda Národnej rady, nasledovať budú poslanci, doterajší členovia vlády. Po nich budú skladať sľub postupne poslanci od prvého radu po celej šírke rokovacej sály až po posledný rad. Poslanci, ktorí zložia sľub, sa vždy zaradia na koniec radu, v ktorom majú svoje miesto, s tým, že budú postupovať tak, až zaujmú miesto určené im podľa zasadacieho poriadku. Podpredseda Národnej rady pán Andrej Hrnčiar bude postupne uvádzať mená poslancov skladajúcich sľub. Rád by som vás ešte upozornil, že podľa čl. 75 ods. 2 ústavy odmietnutie sľubu alebo sľub s výhradou má za následok stratu mandátu. Teraz pristúpime k skladaniu sľubu. Žiadam prítomných, aby počas celého slávnostného aktu skladania sľubu poslanci stáli. Prosím teraz podpredsedu Národnej rady Slovenskej republiky pána Andreja Hrnčiara, aby prečítal ústavné znenie sľubu poslanca Národnej rady.